Вайенщефанер

Вайенщефанер (на немски: Weihenstephaner) е марка немска бира, която се произвежда от баварската пивоварна „Bayerische Staatsbrauerei Weihenstephan“ в гр.Фрайзинг, Германия. История През 725 г. в Бавария е основан бенедиктински манастир, посветен на Свети Стефан. В околностите на манастира се отглеждат градини с хмел, който монасите използват за варене на манастирска бира. За официална дата на манастирското пивоварство обаче се смята 1040 г., през която абат Арнолд откупува от град Фрайзинг правото за производство и продажба на бира. Това е и рождената дата на манастирската пивоварна Weihenstephan, която е най-старата съществуваща до днес пивоварна в света. В продължения на столетия монасите постоянно модернизират производството, усъвършенстват технологията и вкуса на произвежданата бира. През 1803 г. църквата губи права върху манастирското имущество, а пивоварството минава под личния контрол на баварския крал. През 1852 г. до манастира е построено Централно държавно училище на баварските пивовари. През 1895 г. училището става институт, а през 1919 г. – пивоварна академия. Всеки немски пивовар, който желае самостоятелно да произвежда бира, е длъжен да премине петгодишен курс на обучение в пивоварната академия. Weihenstephan е всепризнат пазител на баварската бирена култура: това е единствената пивоварна, която произвежда всички видове бира, които се правят в Бавария. Освен това, Weihenstephan е единствената пивоварна, която има право да поставя баварския герб в своето лого. Държавната и до днес пивоварна има важна мисия, доколкото се занимава не само с търговска дейност, но и съхранява най-добрите традиции на баварското пивоварство. Неслучайно пивоварни от цял свят използват за своите бири уникалните бирени дрожди, които се произвеждат в пивоварната. За голямото държавно значение на компанията говори сам по себе си и фактът, че пивоварната се оглавява по традиция от министъра на икономиката на Бавария. Търговски асортимент „Weihenstephaner“ се произвежда в следните разновидности: Weihenstephaner Hefeweissbier – светла нефилтрирана вайс бира с освежаващ и наситен вкус, плътна бяла пяна и аромат на узряла пшеница и цветя, с алкохолно съдържание 5,4 об%. Weihenstephaner Hefeweissbier Dunkel – тъмна нефилтрирана вайс бира с алкохолно съдържание 5,3 об%. Weihenstephaner Hefeweissbier Leicht – лека светла нефилтрирана вайс бира с алкохолно съдържание 3,2 об%. Weihenstephaner Hefeweissbier Alkoholfrei – светла нефилтрирана вайс бира с алкохолно съдържание до 0,5 об%. Weihenstephaner Korbinian – силна тъмна бира – тип допелбок с алкохолно съдържание 7,4 об%. Weihenstephaner Kristallweissbier – светла филтрирана вайс бира с алкохолно съдържание 5,4 об%. Weihenstephaner Original – светла бира тип лагер, с малцов аромат с хмелен оттенък с алкохолно съдържание 5,1 об%. Weihenstephaner Original Alkoholfrei – светла бира тип лагер, с малцов аромат с хмелен оттенък с алкохолно съдържание до 0,5 об%. Weihenstephaner Pilsner – светла бира тип пилзнер лагер, с алкохолно съдържание 5,1 об%. Weihenstephaner Tradition Bayrisch Dunkel – тъмна филтрирана баварска бира с изразен аромат и малцов вкус, с алкохолно съдържание 5,2 об%. Weihenstephaner Festbier – силна и плътна златиста бира, в стил мерцен с медена сладост и лека хмелна горчивина, с алкохолно съдържание 5,8 об%. Вари се веднъж годишно през месец август. Weihenstephaner Vitus – силна светла вайсбок бира, с алкохолно съдържание 7.,7 об%. Вари се веднъж годишно през месец август. Литература Gunter Stresow in: Von Klostern, Kirchen und Geistlichen im Jahrbuch 2004, Gesellschaft für Geschichte des Brauwesens e.V. (GGB), Berlin, 2004 Външни препратки Официален сайт на пивоварната „Bayerische Staatsbrauerei Weihenstephan“ История на баварската пивоварна Weihenstephan Weihenstephan Архив на оригинала от 2009-08-29 в Wayback Machine. Weihenstephan – най-старата бира в света Архив на оригинала от 2012-04-20 в Wayback Machine.